

**Пројектни задатак**

**“Јачање савеза општина и градова у Босни и Херцеговини” фаза II**

**Позиција:** Локални конуслтант – израда Анализе „Нови модел(и) обрачуна и наплате чланарина за СОГРС“

**Трајање:** март 2024

**Извјештавање према :** СОГРС

**Сарадња са:** Стручна служба СОГРС, релевантни актери са локалног и ентитетског нивоа

**Опште информације о пројекту**

Пројекат "Јачање савеза општина и градова у БиХ" заснован је на партнерству између Шведског удружења локалних власти и региона (САЛАР), као и Савеза општина и градова Републике Српске (СОГРС) и Савеза опћина и градова Федерације БиХ (СГОФБиХ). Да би се постигли дуготрајни циљеви стратешких планова оба савеза, теорија промјена има за циљ потребу да се побољшају праксе савеза у низу активности, како би се постигли резултати пројекта на свим нивоима, укључујући управљачке структуре, законодавни оквир, учешће чланства и контакате са вишим органима власти.

Сарадња ова три удружења започела је 2017.године и финансијски је подржана донацијама Шведске развојне агенције (СИДА) и Швајцарске агенције за међународну сарадњу (СДЦ). Прва фаза пројекта спроведена је од фебруара 2018. до јуна 2022.године и постигнут је напредак у неколико кључних области организационог развоја. Комбинација институционалне и организационе подршке створила је платформу за квалитетно одређивање приоритета и побољшање рада савеза, посебно у области заговарања интереса чланица и већег кредибилитета међу члановима.

Тренутна фаза пројекта наставља са примејеном свеобухватне теорије промјене и даље ће бити вођена приоритетима савеза, путем директне везе са њиховим стратешким плановима. Како би се ефикасније усмјерила подршка савезима и њиховим основним функцијама, интервенције пројекта ће се фокусирати на три тематске области: финансирање и ресурси локалних заједница, механизам за предфинансирање програма и фондова ЕУ и локализација Циљева одрживог развоја. Јачањем капацитета и креирањем модела, пракси и процеса високог квалитета у ове три тематске области, савези ће моћи да их примјене и у другим аспектима свога рада и функционисања.

**Опис задатка**

Задатак се односи на дефинисање финансијског оквира за функционисање СОГРС и захтјева анализу постојећег модела финансирања. Идентификација извора финансирања и детаљна анализа тренутног система обрачуна чланарине су кључни кораци ка унапређењу. Приједлози за унапријеђење обрачуна и наплате чланарине требају бити јасно осмишљени како би се осигурало ефикасно и одрживо функционисање СОГРС.

Идентификација алтернативних сценарија за директну наплату чланарине (као нпр. путем расподјеле са рачуна јавних прихода Републике Српске) захтјева дубоку анализу ризика, потенцијалних бенефиција и имплементационих изазова. Приједлози корака ка остваривању алтернативних сценарија требају бити добро осмишљени и транспарентни како би се осигурала подршка релевантних институција (Министарстава управе и локалне самоуправе и Министарства финансија) и чланица СОГРС. Отворен дијалог и сарадња са релевантним актерима су од суштинског значаја за успјех и одрживост нових предложених мјера.

У складу са задатком предвиђене су сладеће активности:

* Дефинисати финансијски оквир за функционисање СОГРС;
* Идентификовати све изворе финансирања СОГРС;
* Анализирати постојећи модел обрачуна и наплате чланарине као основног извора финансирања СОГРС;
* Предложити мјере за унапређење постојећег обрачуна чланарина;
* Предложити мјере за унапређење постојеће наплате чланарине;
* Идентификовати и предложити алтернативне сценарије за директну наплату чланарина;
* Предложити кораке који ће довести до остварења алтернативних сценарија;
* Обавити консултације са представницима СОГРС и Министарства управе и локалне самоуправе и Министарства финансија.

Циљ овог задатка је успоставити одржив финансијски модел за функционисање СОГРС. То подразумева детаљну анализу тренутног система финансирања и идентификацију алтернативних опција за наплату чланарина. Кроз дефинисање финансијског оквира, идентификацију извора финансирања и анализу постојећег модела обрачуна чланарине, циљ је побољшати ефикасност и одрживост СОГРС.

Сврха је осигурати да СОГРС има стабилан, прилагодљив и ефикасан извор финасирања који одговара потребама својих чланова и омогућава дугорочну одрживост и развој организације.

**Опсег посла**

Опсег посла обухвата дефинисање финансијског оквира и идентификацију извора финансирања за СОГРС, анализу и унапријеђење постојећег модела обрачуна чланарине, истраживање алтернативних сценарија за директну наплату чланарине, те предлагање корака за имплементацију нових система, уз обављање консултација са представницима органа и тијела СОГРС и релевантних министарства ради подршке и усклађивања са регулаторним захтјевима.

**Очекивани резултати**

Очекивани резултат анализе је Детаљан Извештај (Анализа) који сумира све доле наведено, пружајући јасну слику тренутног стања и приједлога за унапријеђење, и то следеће:

*Детаљна процјена тренутног стања:*

-Анализа постојећег система обрачуна и наплате чланарине са јасно идентификованим снагама, слабостима, приликама и пријетњама.

- Дефинисање финансијског оквира за функционисање СОГРС, јасно утврдити висину чланарине неопходну за одрживост и функционисање СОГРС.

*Препоруке за унапређење:*

-Конкретни приједлози за унапријеђење тренутног система, укључујући технолошке, административне или процесне промјене ради повећања ефикасности и транспарентности.

*Финансијска процјена:*

-Процјена трошкова и користи евентуалних промјена у систему обрачуна и наплате чланарине.

*Наплата чланарина путем алтернативних модела:*

-Сценарији за алтернативне начине наплате чланарине (нпр. путем расподјеле на рачунима јавних прихода РС).

*Приједлог акционог плана:*

-Јасан план корака и приоритета за имплементацију препорука, укључујући временски оквир, приоритете и одговорне стране за спровођење активности.

*Усклађеност са законодавством, стандардима и праксама:*

-Провјера усаглашености са релевантним законским захтјевима и препорукама које гарантују усклађеност система с важећим правилима и нормама.

Очекује се да ће резултати анализе пружити темељне информације, конкретне препоруке и план акција за унапријеђење система наплате чланарине СОГРС, пратећи циљеве ефикасности, транспарентности и задовољства чланица СОГРС.

**Квалификације**

Консултант који ће бити ангажован за овај задатак треба да испуњава следеће квалификације:

• Стручност у области јавних финансија и финансирања локалне самоуправе,

•Доказано искуство у изради аналитичких докумената за област финансирање локалне самоуправе,

•Разумијевање релевантног законодавства и прописа везаних за локалну самоуправу у Републици Српској,

•Способност анализе постојећих докумената и нових законских рјешења,

•Одличне комуникационе вештине и способност успешног вођења сарадње са локалним властима и другим релавантним актерима.

•Способност самосталног рада и постизања резултата у задатом временском оквиру.

•Искуство у раду са међународним организацијама и донаторима биће предност.

Консултант треба да пружи доказе о својим квалификацијама, искуству и референтним пројектима који су релевантни за овај задатак.

**Опсег и локација**

Задатак ће бити обављен у периоду од 01. до 31. марта 2024. године.

Захтјеви задатка ће подразумевати физичке активности у Босни и Херцеговини, док ће неке активности моћи да се обављају на даљину. Задатак је планиран за максимално 10 радних дана.